Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 161/11/6609	Rimavská Sobota, 4.5.2012
EEČ : 2-49-52-2012

U Z N E S E N I E

Trestná vec:	obvinená XXXXX 
Prečin:	krivé obvinenie podľa § 345 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Rimavská Sobota
Rozhodnutie:
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
Dňa 31.07.2008 o 23.40 h v obci XXXXX, pred povereným príslušníkom PZ na Obvodnom oddelení PZ XXXXX a dňa 15.08.2010 o 14.25 h v Rimavskej Sobote pre vyšetrovateľom PZ na Okresnom riaditeľstve, Úrade justičnej a kriminálnej polície PZ Rimavská Sobota po tom, čo bola poučená podľa § 345 Trestného zákona o trestnoprávnej zodpovednosti a následkoch krivého obvinenia ako oznamovateľka do zápisnice o trestnom oznámení nepravdivo uviedla, že jej manžel XXXXX dňa 31.07.2008 okolo 21.00 h v obci XXXXX, v rodinnom dome č. 44, ju pod vplyvom alkoholických nápojov fyzicky napadol tak, že ju viackrát kopol do pravého boku, dlaňami udrel po tvári, po čom ju uchopil za ramená a viackrát ju silno obúchal o skriňu, keď ho od seba odsotila, tak vybral na ňu otvárací nôž a za kričal, že teraz zomrie, pričom ním sa zahnal smerom k jej hrudníku, po čom uviedla, že od roku 2005 skoro každý mesiac v nočných hodinách, keď je pod vplyvom alkoholu, ju fyzicky napáda, bije, kope, trhá za vlasy, hádže o zem, vyhráža sa zabitím a podpálením domu, ponižuje, vyháňa z domu a núti k sexuálnemu styku,
Právna veta:
lebo je trestné stíhanie neprípustné podľa § 9 odsek 1 písmeno f.
Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície  Rimavská Sobota sp. zn. ORP-115/OVK-RS-11  zo dňa 20.03.2011 bolo začaté trestné stíhanie a vznesené obvinenie XXXXX XXXXX okrem iného za prečin krivého obvinenia podľa § 345 ods. 1 Trestného zákona, na tom skutkovom základe, že dňa 31.07.2008 o 23.40 h v obci XXXXX, pred povereným príslušníkom PZ, na Obvodnom oddelení PZ XXXXX a dňa 15.08.2010 o 14.25 h v Rimavskej Sobote pred vyšetrovateľom PZ, na Okresnom riaditeľstve, Úrade justičnej a kriminálnej polície PZ Rimavská Sobota po tom, čo bola poučená podľa § 345 Trestného zákona o trestnoprávnej zodpovednosti a následkoch krivého obvinenia ako oznamovateľka do zápisnice o trestnom oznámení nepravdivo uviedla, že jej manžel XXXXX dňa 31.07.2008 okolo 21.00 h v obci XXXXX, v rodinnom dome č. 44, ju pod vplyvom alkoholických nápojov fyzicky napadol tak, že ju viackrát kopol do pravého boku, dlaňami udrel po tvári, po čom ju uchopil za ramená a viackrát ju silno obúchal o skriňu, keď ho od seba odsotila, tak vybral na ňu otvárací nôž a za kričal, že teraz zomrie, pričom ním sa zahnal smerom k jej hrudníku, po čom uviedla, že od roku 2005 skoro každý mesiac v nočných hodinách, keď je pod vplyvom alkoholu, ju fyzicky napáda, bije, kope, trhá za vlasy, hádže o zem, vyhráža sa zabitím a podpálením domu, ponižuje, vyháňa z domu a núti k sexuálnemu styku. 

Uzneseniami povereného príslušníka Okresného riaditeľstva PZ, Úradu justičnej a kriminálnej polície, Oddelenia skráteného vyšetrovania  Rimavská Sobota  sp. zn. ORP-1288/1-OSV-RS-2008 zo dňa 01.08.2008 a vyšetrovateľa Okresného riaditeľstva PZ, Úradu justičnej a kriminálnej polície Rimavská Sobota  sp. zn. ORP-796/OVK-RS-2010 zo dňa 15.08.2010 bolo na základe výpovedí XXXXX XXXXX vznesené obvinenie XXXXX za prečin nebezpečného vyhrážania podľa § 360 ods. 1, 2 písm. a), b) Trestného zákona a za zločin týrania blízkej osoby a zverenej osoby podľa § 208 ods. 1 písm. a), ods. 2 písm. b) Trestného zákona.

	Preskúmaním spisového materiálu som zistil, že v predmetnej veci boli vypočutí obvinená, poškodený XXXXX, svedkovia XXXXX, XXXXX, XXXXX, XXXXX, boli okrem iného zabezpečené listinné dôkazy a to fotokópie zápisníc o trestnom oznámení, o výsluchu poškodenej XXXXX XXXXX, o konfrontácii medzi obvineným a poškodenou, uznesenia povereného príslušníka PZ a vyšetrovateľa PZ o začatí trestného stíhania a vznesení obvinenia, charakteristiky, odpis z registra trestov.

	Obvinená XXXXX po poučení v zmysle § 122 Trestného poriadku využila svoje právo a k veci odmietla vypovedať. 

 	Poškodený XXXXX vo svojom výsluchu po poučení podľa § 130 ods. 1 Trestného poriadku uviedol, že svoje právo využíva a vypovedať nebude, pretože obvinená XXXXX je jeho manželka. Dodal, že s trestným stíhaním manželky XXXXX XXXXX v súvislosti s trestným činom krivého obvinenia nesúhlasí a súhlas na jej trestné stíhanie nedal. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9. 

Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté nemožno v ňom pokračovať a musí byť zastavené ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Podľa § 211 ods. 1 Trestného poriadku trestné stíhanie pre trestný čin  ublíženia na zdraví podľa § 157 a § 158, ohrozovania pohlavnou chorobou podľa § 167, neposkytnutia pomoci podľa § 177 a § 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a § 217, podvodu podľa § 221, podielnictva podľa § 231 a § 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a § 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a § 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 

Podľa  § 212 ods. 2 Trestného poriadku  súhlas s trestným stíhaním môže poškodený výslovným vyhlásením vziať kedykoľvek späť, a to až dovtedy, kým sa odvolací súd odoberie na záverečnú poradu.
 
Podľa  § 212 ods. 3 Trestného poriadku súhlas výslovne odopretý alebo vzatý späť možno znovu udeliť, iba ak z okolností prípadu je zrejmé, že odopretie súhlasu alebo späťvzatie súhlasu bolo vykonané v tiesni pod vplyvom vyhrážky, nátlaku, odkázanosti alebo podriadenosti.
 
	Uvedeným rozhodnutím nie sú dotknuté práva poškodených na náhradu škody, ktorý nárok si môžu uplatniť v občiansko-súdnom konaní pred súdom. 

Vzhľadom na uvedené skutočnosti bolo treba rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú môže obvinený a poškodený podať u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor